  Виталий Пронин ЮКАМЕНСККылем арлэсь тросгес ке но...Коньдонэн кылдэм шуг-секытъёс Юкаменскын улӥсьёсты уг кышкато: сюан шудо, пинал вордо.Ёросысь загс ивортэмъя, 2 толэзь куспын 17 пинал вордскиз, кылем арен ӵошатыса, со 2 тэшкылилы тросгес. Туэ ар куспын 4 семья кылдӥз, со вакытэ ик 3 семья люкиськиз ни. 2014-тӥ арын 4 семья кылдэм, нош 2-ез куашкам вылэм. Нош улонысь кошкисьёс туэ но, кылем арын но - 23 мурт.БАЛЕЗИНОНимаз-нимаз жагБалезиноысь ужбергатӥсь Марат Касимов каргуртэз чылкытатон борды басьтӥськиз.Выль юртъёсын микрорайонысь жуг-жаг куян интыос доры нимысьтыз контейнер пуктӥз - пластик посудаослы. Калык солы ӝог дышиз. Контейнер тырме ке, ужбергатӥсь сое ачиз ик поттэ нимысьтыз дасям интые, нош трос люкаськемез бере пластик посудаез городэ келя. Азьланяз М. Касимов каргуртысь мукет интыосы но таӵе контейнеръёс пуктыны малпа.ЭГРАДӥськутэн банкКылем арня кутсконын Эгра каргуртын усьтӥськиз аспӧртэмлыко вуз карон инты - «Дӥськут банк».Со чакламын ёросысь шуге-леке шедем, трос нылпиё но ёрмыса улӥсь семьяос понна. Мылкыд карисьёс отчы дорысьтызы пичи кылем дӥськутсэс,  пыдкуксэс, кулэтэм мебельзэс вайыны быгато. Усьтӥськон нуналаз та юртэ 30 мурт пырам, «банке» ваем ваньмыз-ваньмыз арбериос кулэяськисьёслы сётэмын вал.ПИЧИ ПУРГАШкола интые - садКылем арня пумын Пичи Пурга ёросысь Эгра гуртын сӥё-дано усьтӥзы нылпи сад.Гуртысь покчи классъем школаез пытсамзы бере, кема кенешизы: ма усьтоно интыяз? Кызьы пусйиз ёрослэн йырыз Александр Ерохин, ваньзэ эскерыса, гуртоослэсь куронзэс лыдэ басьтыса, нылпи сад усьтыны малпазы. Та гуртын ноку вылымтэ нылпи садзы. Табере 20 пинал отчы ветлоз, Эгралась сяна, Гожня но Пуныгуртысь тэшкылиослы но шумпотон луоз.ГРАКШулдыр шутэтскизыКылем суббота нуналэ толэз келязы Грак ёросысь чорыганы но пӧйшураны яратӥсьёс.Соос понна спортысь 3 амалъя вожвылъяськон радъямын вал. Куасэн бызьылонэ 8 команда пыриськиз, котькинлэсь шаплы луизы Пуклё гуртысь лыктэмъёс. Чорыгасьёс 10 команда вал. Котькинлэсь ӝог йӧэз портӥзы но трос чорыг кутӥзы ёросысь Пенсиосъя фондын ужасьёс. Тужгес секыт йӧтӥз пӧйшурасьёслы. Шонер ыбылӥськем сяна, соос ог-огзылы юрттэт сётӥзы, куасэн бызьылӥзы. 6 этапез котькинлэсь ӝог ортчизы Бадӟым Вожой гуртысь пӧйшурасьёс.КАМБАРКАХоръёслэн ӵошатсконзыАпрель толэзь пумын ёросысь тужгес усто коллективъёс кырӟаны быгатэмзэс возьматозы «Хоръёслэн ӵошатсконзы» фестиваль-конкурсын.Ёросын со кыкетӥзэ ортчоз. Кылем арын 9 муниципал кылдытэтысь коллективъёс пыриськизы, быдэн одӥг кырӟан быдэстӥзы. Залын пукисьёс котькуд номерез пӧсь кичабонъёсын пумитазы. Таяз учыре, муниципал кылдытэтъёсысь сяна, учреждениосысь но предприятиосысь хоръёс пыриськозы, ужрад ортчытэмын луоз Быдӟым Вормонлы 70 ар тырмон улсын.ВОТКА40 минут куспын16-тӥ мартэ Вотка городысь ӵыпет вылын шудтэм учыр луиз: 7 аресъем нылаш  выйиз.17 час котырын пинал анаезлы жингыртэм но дорам бертӥсько шуыса ивортэм, нош 40 минут ортчыса, солэн телефоназ нокинлэн жингыртэмез луымтэ ни. 70 мурт нылашез утчаны потӥз. Нылаш йӧ вылын нискылан сяменыз люкмесэ выем. Сое шараяны юрттӥз ӵыпет доры пуктэм видеокамера.КИЯСАГажан мылкыдынКияса ёросысь Салья гуртын пиналъёс «Гажан» ужрад ортчыто.Огназы улӥсь мӧйыослы, висьыны усем муртъёслы, ож мышкын тыршем ветеранъёслы саклык висъяло, кулэ интыяз юрттӥсько но. Кемалась ик ӧвӧл нылпиос, историен дышетӥсь Виктор Сергеев, гуртысь ветеранъёслэн кивалтӥсьсы Марина Морякова пыразы огназ улӥсь арлыдо кышномурт Евдокия Тимофеевна Охотникова доры. Пиналъёс сак кылзӥзы кышномуртлэсь чугун сюрес лэсьтонэ пыриськемез сярысь веранзэ, тунсыко юанъёс сётъязы, тау карыса улэп сяськаос кузьмазы.Дасяз Валентина Емельянова Теги: иворъёс  